સ્થાનિક રહેવાસીઓએ મિડ-ડે Localને દિવાળીના દિવસે લાગેલી આગની વાત કરતાં જણાવ્યું હતું કે ‘રાજન કેબલવાળા રાજેન્દ્ર અવસ્થી એ દિવસે લક્ષ્મીપૂજન કરી તેમનું ઘર બંધ કરી ૯.૪૫ વાગ્યાની આસપાસ પાછળના મકાનમાં રહેતાં તેમનાં મમ્મી પપ્પાને ત્યાં જમવા ગયા હતા. થોડી વારમાં તેમના ઘરમાંથી આગ દેખાતાં બિલ્ડિંગના અમે બધા ફાયરબ્રિગેડને જાણ કરી બિલ્ડિંગ ખાલી કરી નીચે ઊતરી ગયા હતા. આગે વિકરાળ સ્વરૂપ ધારણ કરી લીધું હતું. સાત-સાત ફાયરબ્રિગેડની ગાડીઓ આગ બુઝાવવામાં લાગી હતી. આખરે દોઢ કલાક બાદ આગ કાબૂમાં આવી હતી. અમારી દિવાળી તો ભયંકર ડરમાં વીતી હતી. આગની ગરમીને લીધે છઠ્ઠે માળે તો નુકસાન થયું હતું, પણ બિલ્ડિંગના બીજા ભાગોને પણ નુકસાન પહોંચ્યું હતું.’